يوݣوسلاڤيا (بالصربية/لكرواتية:Jugoslavija / Југославија - بالصلوڤينية: Jugoslavija - بلمقدونية: Југославија - لمعنى ديالها: لبلاد د السلاڤ د لجنوب) كانت بلاد ف لوسط و لجنوب الشرقي د ؤروپا ف لقرن لعشرين. تأسسات من مورا لحرب لعالمية اللولا ف 1918، و كانت سميتها لأصلية لمملكة د الصربيين و لكرواتيين و الصلوڤينيين. كانت لفكرة ديالها هي تجمع السلاڤيين د جنوب شرق ؤروپا ف بلاد وحدا. من اللخر ديال التمانينيات، و من مورا مشاكل قتصادية و سياسية، بدات يوݣوسلاڤيا تاتفكك بشوية بشوية، و كل وقت تاتخرج منها بلاد. آخر مرة تفككات فيها يوݣوسلاڤيا رسميا هي ف 2006، ملي تفارقو صربيا و مونطينيݣرو، و ولاّت كل وحدا فيهم بلاد. ف لوقت اللي كانت كبيرة فيه ݣاع، كانت يوݣوسلاڤيا جامعة 6 د لجمهوريات، و هي: لجمهورية لإشتراكية د لبوصنا ؤلهرسك لجمهورية لإشتراكية د كرواتيا لجمهورية لإشتراكية د مقدونيا لجمهورية لإشتراكية د مونطينيݣرو لجمهورية لإشتراكية د صربيا لجمهورية لإشتراكية د صلوڤينيا